次韻元裕同游東山佳什東坡所謂愛此小天竺即其地也
作者：李光
朝代：宋

paragraphs: 東坡謫蠻荒，夢想兩天竺。
哦詩寄東山，妙響振林麓。
作祠衛公旁，一杯奠椒漿。
相望柳柳州，追配韓潮陽。
懷人空隕涕，亭榭今荒墟。
溪山不改色，松聲契真如。
嗟余麋鹿姿，慣逐漁樵伴。
平生鐵石腸，那復置冰炭。
尋山得佳侣，聊遂幽人意。
登臨有遐矚，俯仰觀此世。
君爲丞相孫，仕作淵明清。
一枰可消憂，五字堪析酲。
人生各有役，詩棋豈妨道。
閉戶朝黄庭，習氣終一掃。